सिख व्यक्ति ने जेब से तंबाकू निकाला, सरेआम थप्पड़ मारकर भगाया
Punjab Amritsar Golden Temple Assault Case - पंजाब के अमृतसर में आस्था के नाम पर एक बार फिर गोल्डन टेंपल के बाहर प्रवासी से मारपीट की गई है। इतना ही नहीं, प्रवासी की वीडियो बनाई गई और उसे वायरल भी कर दिया गया
पंजाब के अमृतसर में आस्था के नाम पर एक बार फिर गोल्डन टेंपल के बाहर प्रवासी से मारपीट की गई है। इतना ही नहीं, प्रवासी की वीडियो बनाई गई और उसे वायरल भी कर दिया गया। हैरानी की बात है कि वह अभी गोल्डन टेंपल के अंदर भी नहीं गया था और जोड़ा घर के पास ही खड़ा था। वीडियो वायरल होने के बाद शिरोमणि गुरुद्वारा प्रबंधक कमेटी (SGPC) ने अभी तक इस पर प्रतिक्रिया नहीं दी है।
वीडियो में एक सिख व्यक्ति दिख रहा है, जो एक प्रवासी पर जेब में बीड़ी रखने का इल्जाम लगा रहा है। उसने प्रवासी से जेब में रखा तंबाकू निकालने की बात कही। प्रवासी ने स्पष्ट कहा कि उसके पास बीड़ी नहीं है और न ही उसने पी है। उसने खुद जेब से तंबाकू निकाला और कहा कि वह उसने उसे खाया नहीं है, लेकिन सिख व्यक्ति ने आस्था के नाम पर प्रवासी को थप्पड़ मारने शुरू कर दिए और उसे वहां से भगा दिया।
सेवादारों को बताया पंथ का ठेकेदार
हालांकि यह वाकया गोल्डन टेंपल के बाहर था, लेकिन सिख व्यक्ति ने SGPC टास्क फोर्स और सेवादारों को पंथ का ठेकेदार बोलना शुरू कर दिया। व्यक्ति ने सवाल उठाया कि उनका फर्ज बनता है कि ऐसे व्यक्तियों को गोल्डन टेंपल में न घुसने दें।
पहले भी हुई आस्था के नाम पर मारपीट
बीते साल मार्च 2022 को एक प्रवासी महिला के साथ आस्था के नाम पर मारपीट की गई थी। महिला से सेवादार को परिक्रमा में बीड़ी मिली थी। जिसके बाद सेवादार ने उसे थप्पड़ मारे थे और वहां से भगा दिया था। जिसके बाद SGPC को इस घटनाक्रम पर सफाई देनी पड़ी थी।
- अप्रैल 2023 को चेहरे पर तिरंगा लगा कर आई युवती को भी गोल्डन टेंपल में नहीं आने दिया गया था। जिस पर काफी विवाद छिड़ा था। SGPC टास्क फोर्स ने युवती के छोटे कपड़े पहने होने की बात कही थी, लेकिन युवती के पिता ने वीडियो वायरल कर बताया था कि सेवादार पंजाब को देश का हिस्सा नहीं मानता। विवाद के बाद जहां SGPC ने इस पर सफाई दी थी, वहीं युवती ने भी इस घटनाक्रम पर आस्था के आगे झुकते हुए माफी मांगी थी।